Noemi melendez pp inf 103 by noemimelendez 708 views
My first talk in German on informat... by Vineeth Surendranath 1994 views
Wärmebrücken by Anja Windmüller 2479 views
Michael Frembs: Online-Ticketverkauf by Frankentipps.de 1900 views Kouga burgemeester wil mense help | News24
Kouga burgemeester wil mense help
Daphne Kettledas (59) is die eerste vrou in die geskiedenis van Kouga om die burgemeesterleisels oor te neem. Foto: VERSKAF
IN haar hoëhakskoene, snyerspakke en keurige grimering lyk dit asof sy uit ’n modetydskrif gestap het. Dié dinamiese vrou staan egter nie terug wanneer dit by haar gemeenskap kom nie - of dit nou is om huise te verf of om kos aan minderbevoorregtes uit te deel.
Daphne Kettledas (59) is die eerste vrou in die geskiedenis van Kouga om die burgemeesterleisels oor te neem en sy is vasbeslote om haar plek in dié tradisionele manswêreld vol te staan.
“Dit is ’n eer en voorreg om as burgemeester gekies te word, ongeag of jy ’n man of ’n vrou is. Die feit dat ek die eerste vrou is wat die posisie in Kouga beklee, maak dit net meer spesiaal,” sê Kettledas.
“Polities gesproke, beteken dit baie vir my dat ons regerende party – wat my hier geplaas het - gewillig is om daad by die woord te voeg as dit kom by die gelykheid en regte van vroue.”
Volgens Kettledas wou sy nie noodwendig aan die stuur van ’n gemeenskap gestaan het. “Dit was nog altyd vir my belangrik om in ‘n posisie te wees waar ek mense kan help. Ek glo dat leierskap ‘n gesamentlike aksie is en dat die beste vorm van bestuur is om dié wat weet, toe te laat om hulle ding te doen.”
Na net minder as drie maande, bly tyd Kettledas se grootste uitdaging. “My aanstelling kom naby aan die einde van hierdie burgemeesterstermyn, dus is daar min tyd waarin ek baie sou wou bemagtig,” sê Kettledas. “Dit is nie altyd maklik om die leisels oor te neem by iemand anders en voort te bou op dit wat sy begin het nie. In hierdie opsig word ek egter ongelooflik bygestaan deur die raad as ‘n geheel en ons administrasie.”
Kettledas beskryf haarself as ’n mense-mens wat daarvan hou om met mense uit alle oorde te kuier. “Wat ek geniet van burgemeester wees, is dat dit my meer blootstelling gee aan ander gemeenskappe waar ek ‘n verskil kan maak,” sê sy.
Hoe vind sy ’n goeie balans tussen haar persoonlike lewe en die uitdagings waarmee sy daagliks te doen kry? “Tyd is ‘n uitdaging, maar wat ek wel geleer het, is dat ‘n mens moet tyd maak vir dit wat vir jou belangrik is en jou opbou. Ek probeer om so gesond moontlik te lewe en draf gereeld.”
Indien sy nie politiek as ’n loopbaan gekies het nie, sou sy graag die Springbokke wou afrig. “Ek kan nie wag vir die Wêreldbeker nie. Ek is mal oor sport en sou seker nie omgegee het vir ‘n beroep in die sportwêreld nie. Ek was egter bevoorreg om vir meer as 30 jaar ‘n onderwyseres te kon wees en ek sal daardie jare vir niks verruil nie.”
Kettledas se raad aan vroue wat ’n naam in die tradisionele manswêreld wil maak, is: “Glo in jouself, glo in wat jy doen, en doen wat jy doen met liefde.”